ИЗВЕШТАЈ СА САЈМА КЊИГА У ФРАНКФУРТУ, 14. 10. 2017. године

 **„Школа Вук и Доситеј“** – српска допунска школа из Штутгарта и околине је имала ту част и задовољство да буде **гост националног штанда и значајан део наступа Србије на овогодишњем сајму књига у Франкфурту**, у организацији Министарства културе и информисања, а у програмској реализацији Библиотеке града Београда.

 Позив за посету је уследио од Јасминке Петровић из Београда, нашег веома успешног писца за децу и младе, која је 14.10.2017.године била део програма франкфуртског сајма, под називом **„Роман за децу у савременој књижевности“.** Јасминка је већ трећу годину пријатељ ове школе и увесељава децу свих узраста својим маштовитим књигама и занимљивим литерарним радионицама, а сада и у друштву писца Угљеше Шајтинца и модератора Сање Милић.

 Након подршке Школског одбора и Конзулата РС из Штутгарта, тридесет ученика школе свих узраста, са својом наставницом српског језика, Биљаном Петровић, мањом групом родитеља и вицеконзулом Драганом Димитријевићем, упутили су се на ову једнодневну екскурзију брзим возом из Штутгарта, жељни дружења и нових искустава, уживајући у сваком тренутку ове праве књижевне авантуре.

 Хала 5/0 је пружила гостопримство многим нацијама, а узбуђење је још више порасло, када је ова весела група угледала наш мали штанд - штанд Србије, али увеличан ликовима наших великана, Иве Андрића и Филипа Вишњића, под називом „Србија чита, читај Србију“. Дочекани топло и срдачно, попут старих знанаца, деца су се удобно сместила у ишчекивању почетка свог дела програма. Разговор је текао на српском језику, иако је био омогућен превод на немачки језик. Ученицима је било задовољство да покажу активно знање свог матерњег језика, упркос томе да припадају, углавном, трећој генерацији овдашњих Срба у дијаспори.

 У директном контакту са писцима, деца су спонтано одговарала на питања смишљајући галерију ликова животиња за неку будућу причу присутних писаца, као и повезујући их и стављајући их у нови контекст. Било је забавно бити део колективног прављења приче, како ученицима, тако и одраслима, а креативној атмосфери је допринела и могућност да деца изведу мали скеч, без икакве претходне припреме, тако да је ова посета ученицима са немачког говорног подручја, била едукативна у сваком смислу.

 Радост дружења је улепшана и поклоном који су деца и наставница добили: књиге савремених дечијих аутора за новоотворену дечју библиотеку у Штутгарту, од београдских организатора овог културног догађаја, као и појединачне књиге са посветом Јасминке Петровић, адекватне узрасту, које је деци омогућио Школски одбор“ Школе Вук и Доситеј“ и Конзулат РС. Деца из српске школе су била интересантна и писцима из дијаспоре те су позвана и на оближњи штанд литерарног удружења „Седмица“ из Франкфурта, где су могли да добију, калиграфски исписаним ћириличним словим, своје име.

 Остатак дана деца су провела у обиласку осталих хала, а задовољили су и своју знатижељу боравком напољу уз „живе маске“ јунака из светске литературе, што је већ традиционални део овог чувеног европског сајма књига. Завршница овог путовања се одиграла у Мек Доналдсу, пре вечерњег укрцавања у њихов весели, препун доживљаја и сигурно, незаборавни воз, који их је безбедно вратио кућама.

15. 10. 2017. године Извештај написала:

Штутгарт Биљана Петровић,

 проф. српског језика и књижевности